Šedivcová, Viera, poslankyňa NR SR (2013-11-27):
Ďakujem za slovo. Vážená pani predsedajúca, vážené kolegyne, kolegovia, vážený pán minister, dovoľte, aby som predložila pozmeňujúci návrh poslancov Národnej rady Slovenskej republiky Viery Šedivcovej, Milana Halúza a Márie Janíkovej k vládnemu návrhu zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov. Máte ho v tlači č. 716. Vládny návrh zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov sa mení a dopĺňa takto: 1. V čl. I 43. bode § 35 ods. 4 sa slová „pre 22“ nahrádzajú slovami „pre 40“. Odôvodnenie: V záujme zabezpečiť finančnú udržateľnosť sociálnej služby v zariadení pre seniorov sa navrhuje zvýšiť regulovanú hranicu počtu miest z doterajších 22 na 40 miest. Ide o vyvážený kompromis medzi požiadavkou humanizácie a ekonomickej efektívnosti, tak ako to už aj v úvode spomenul pán minister. 2. V čl. I, v bode 208, v § 110g, § 110g znie: „Ustanovenia § 35 ods. 4 a § 39 ods. 5 sa od 1. januára 2014 neuplatňujú, ak poskytovateľ sociálnej služby v domove sociálnych služieb s celoročnou pobytovou sociálnou službou, ktorý poskytoval túto sociálnu službu k 31. decembru 2013, a) zmení v domove sociálnych služieb počet miest tak, že v tomto objekte zariadenia začne poskytovať po 1. januári 2014 aj sociálnu službu v zariadení pre seniorov alebo sociálnu službu v špecializovanom zariadení alebo tieto druhy sociálnych služieb súčasne, a nepresiahne počet miest, ktoré mal v domove sociálnych služieb podľa stavu registra k 31. decembru 2013, alebo b) skončí poskytovanie sociálnej služby v domove sociálnych služieb a v tomto objekte zariadenia začne po 1. januári 2014 poskytovať sociálnu službu v zariadení pre seniorov alebo sociálnu službu v špecializovanom zariadení alebo tieto druhy sociálnych služieb súčasne, a nepresiahne počet miest, ktoré mal v domove sociálnych služieb podľa stavu registra k 31. decembru 2013.“ V tejto súvislosti navrhujem vyňať 46. bod § 110g zo spoločnej správy výborov Národnej rady Slovenskej republiky na samostatné hlasovanie s odporúčaním tento neschváliť. Odôvodnenie: V tomto prechodnom ustanovení sa zabezpečuje v nadväznosti na navrhovaný bod 4, ktorý vytvára časový priestor v trvaní jedného kalendárneho roka od nadobudnutia účinnosti tejto novely zákona o sociálnych službách na kontinuálny prechod poskytovateľov sociálnej služby v domove sociálnych služieb s celoročnou pobytovou formou na iný druh sociálnej služby, ktorým je sociálna služba v zariadení pre seniorov alebo špecializovanom zariadení, neuplatňovanie požiadavky regulácie počtu miest v zariadení pre seniorov a v špecializovanom zariadení za podmienky, že poskytovateľ sociálnej služby v domove sociálnych služieb transformuje túto sociálnu službu v tom istom objekte na sociálnu službu v zariadení pre seniorov alebo v špecializovanom zariadení alebo kombináciu týchto druhov. 3. V čl. I, v 208. bode § 110j sa dopĺňa odsekmi 11 až 17, ktoré znejú: „(11) Poskytovateľ sociálnej služby v domove sociálnych služieb podľa ods. 3 môže od 1. januára 2014 do 31. decembra 2014 začať poskytovať sociálnu službu celoročnou pobytovou sociálnou službou na neobsadenom mieste v rámci počtu miest podľa stavu registra k 31. decembru 2013 aj fyzickej osobe, ktorá je na základe právoplatného rozhodnutia o odkázanosti na sociálnu službu vydaného a) do 31. decembra 2013 odkázaná na poskytovanie sociálnej služby v domove sociálnych služieb, a táto fyzická osoba po 31. decembri 2013 nespĺňa z dôvodu veku podmienky na poskytovanie sociálnej služby v domove sociálnych služieb podľa zákona účinného od 1. januára 2014, alebo b) od 1. januára 2014 do 31. decembra 2014 odkázaná na poskytovanie sociálnej služby v domove sociálnych služieb, a táto fyzická osoba nespĺňa z dôvodu veku podmienky na poskytovanie sociálnej služby v domove sociálnych služieb podľa § 38 zákona účinného od 1. januára 2014. (12) Poskytovateľ sociálnej služby podľa odseku 11 je povinný prijímateľovi tejto sociálnej služby poskytovať sociálnu službu podľa zákona účinného od 1. januára 2014 do platnosti zmluvy o poskytovaní sociálnej služby. (13) Pri rozhodovaní o odkázanosti na sociálnu službu v domove sociálnych služieb od 1. januára 2014 do 31. decembra 2014 a pri rozhodovaní o zaradení do poradovníka čakateľov na poskytovanie starostlivosti v domove sociálnych služieb od 1. januára 2014 do 31. decembra 2014 sa považuje podmienka veku na účely posudzovania odkázanosti na sociálnu službu v domove sociálnych služieb za splnenú. (14) Právoplatné rozhodnutie o odkázanosti na sociálnu službu v domove sociálnych služieb vydané do 31. decembra 2013 podľa zákona účinného do 31. decembra 2013 fyzickej osobe podľa odseku 11 písm. a) stratí platnosť 1. januára 2015, ak táto fyzická osoba na základe tohto rozhodnutia nepožiada vyšší územný celok o zabezpečenie poskytovania sociálnej služby v domove sociálnych služieb do 31. decembra 2014 alebo nepožiada poskytovateľa sociálnej služby o uzatvorenie zmluvy o poskytovaní sociálnej služby v domove sociálnych služieb do 31. decembra 2014. (15) Právoplatné rozhodnutie o odkázanosti na sociálnu službu v domove sociálnych služieb vydané od 1. januára 2014 do 31. decembra 2014 fyzickej osobe podľa odseku 11 písm. b) stratí platnosť 1. januára 2015, ak táto fyzická osoba na základe tohto rozhodnutia nepožiada vyšší územný celok o zabezpečenie poskytovania sociálnej služby v domove sociálnych služieb do 31. decembra 2014 alebo nepožiada poskytovateľa sociálnej služby o uzatvorenie zmluvy o poskytovaní sociálnej služby v domove sociálnych služieb do 31. decembra 2014. (16) Vyšší územný celok, ktorý rozhodnutie o odkázanosti na sociálnu službu v domove sociálnych služieb fyzickej osobe uvedenej v odsekoch 14 a 15 vydal, je povinný bezodkladne písomne oznámiť tejto fyzickej osobe zánik platnosti tohto rozhodnutia a súčasne poskytnúť základné sociálne poradenstvo o možnostiach poskytovania iného druhu sociálnej služby. Posudok, ktorý bol podkladom na vydanie právoplatného rozhodnutia podľa prvej vety, môže pri rozhodovaní o odkázanosti fyzickej osoby uvedenej v odsekoch 14 a 15 na inú sociálnu službu po 31. decembri 2014 obec alebo vyšší územný celok použiť ako podklad na vydanie rozhodnutia o odkázanosti na túto inú sociálnu službu na účel posúdenia stupňa odkázanosti tejto fyzickej osoby na pomoc inej fyzickej osoby. (17) Podmienka veku na účely poskytovania sociálnej služby v domove sociálnych služieb podľa § 38 zákona účinného od 1. januára 2014 sa považuje za splnenú u fyzickej osoby, ktorá je na základe právoplatného rozhodnutia zaradená do poradovníka čakateľov na poskytovanie starostlivosti v domove sociálnych služieb podľa zákona účinného do 31. decembra 2013 alebo je na základe právoplatného rozhodnutia zaradená do poradovníka čakateľov na poskytovanie starostlivosti v domove sociálnych služieb od 1. januára 2014 do 31. decembra 2014, a táto fyzická osoba po 31. decembri 2014 nespĺňa z dôvodu veku podmienky na poskytovanie sociálnej služby v domove sociálnych služieb podľa § 38 zákona účinného od 1. januára 2014.“ Odôvodnenie: Zámerom navrhovanej zmeny je vytvoriť časový priestor v trvaní jedného kalendárneho roka, myslíme tým rok 2014, pre kontinuálny prechod poskytovateľov sociálnej služby v domove sociálnych služieb s celoročnou pobytovou formou na iný druh sociálnej služby, ktorým je zariadenie pre seniorov a špecializované zariadenie. Ide poskytovateľov, ktorí poskytovali sociálnu službu v DSS podľa doterajšej právnej úpravy, t. j. za iných právnych podmienok, a poskytujú ju naďalej k dátumu nadobudnutia účinnosti novej právnej normy. Navrhovanou právnou úpravou sa umožní po dobu prechodného obdobia v trvaní jedného roka prijímať aj v takomto type zariadení na uvoľnené miesta nových klientov, ktorí sú v dôchodkom veku, alebo klientov do 18 rokov, ktorí majú záujem o celoročnú formu tejto sociálnej služby. Zároveň uvedený návrh garantuje právnu ochranu pre týchto klientov, a to do doby platnosti ich zmluvy o poskytovaní sociálnej služby. To znamená, že sa nebude prihliadať na vek klienta za podmienok stanovených zákonom. V nadväznosti na zavedenie prechodného obdobia pre možnosť prijímať klientov bez skúmania podmienky veku do domova sociálnych služieb s celoročným pobytom sa súčasne explicitne ustanovuje povinnosť vyššieho územného celku neuplatňovať podmienku veku v konaní a rozhodovaní o odkázanosti na sociálnu službu v domove sociálnych služieb. V záujme zabrániť retroaktivite navrhovaná právna úprava ustanovuje stratu platnosti vydaných rozhodnutí o odkázanosti na sociálnu službu v domove sociálnych služieb, ktoré fyzická osoba nevyužila na účely poskytovania sociálnej služby až 1. januárom 2015. V tejto súvislosti sa vykoná úprava vnútorných odkazov v príslušných ustanoveniach návrhu zákona. Ďakujem. Skončila som.